钦定古今图书集成/方舆汇编/职方典/第1161卷 > 《天马亭记》许伦
## 钦定古今图书集成/方舆汇编/职方典/第1161卷 > 《天马亭记》许伦

郧城西南，隔江有山，望之苍赪雄峻，曰天马岩。相传
岩下旧有洞，前代时有骏马出食于野，人伺而逐之，
马逸入洞，将从之。岩崩，石壁有文曰“天马”，因以为名，
盖异说也。嘉靖己亥四月，予奉命使楚，兄柳溪先生
适守郧，便道过省，得闻其事，欣然欲往。别日，兄偕僚
佐诸君饯予于崖次，天晴景明，唱酬甚适。既乃登岩，
见大石俯港，围可数十步，状特奇绝。问之，曰：“此岩所
崩石也，正压洞口，崩石上即其字文。”乃令舆人掖之
以登，甫及半而磴绝不能前。但从石上仰观，二字大
几五尺馀，“天”字已为都宪潘公修刻，可惜“马”字上截
宛然，下四点稍模糊，然文理天成，绝非人为之者，所
恨未得至其上，披苔藓摸索之耳。客有谋诸兄者曰：
“君地主也，若凿通道，建亭其上，以表胜迹，以便游人，
奚不可？”余既解缆，兄遂以其事白于抚治都御史石
冈王公。公曰：“汝图之。”未几，予事竣下襄，兄遣人以书
邀于舟曰：“天马之岩，路坦然矣，亭翼然矣。更凿二洞，
以广燕息。一曰月窟亭，一则仍名天马，弟盍为我记
之。”予既奇其事，又嘉其地，又喜兄之能表彰其胜也，
有怀不尽，扣舷歌曰：“圣人建极王度绥，天锡休征蔼
四维。郊有白鹿庭有狮，天马不出尔何为？”又歌曰：“亭
崒嵂兮江山明，洞窈冥兮云雾生。雉伏野兮大无惊，
天马来兮吾将贡汝于神京。”于是书𥳑以授使者，俾
刻之岩下。词惭未工，聊取备始末，记岁月而已。同游
者，都阃刘君节、甄君祥、张君坦，别驾杨君万春，司理
吴君彭《年寇》，举人韦庠生洎，余侄位法，皆得附书。